DAJTE MIRU ŠANSU
Što je mir? Mir se najčešće definira kao razdoblje bez rata. U tom je slučaju Europa mirna već 75 godina, od Drugog svjetskog rata, no je li to zaista tako? Možemo li mir promatrati na razini pojedinca ili na raznini jednog naroda? Hrvatski narod zasigurno nije miran 75 godina, doživio je ratna stradanja, mnogi su ljudi izgubili život, a preživjeli se jedva nose s psihičkim nemirima. Za Hrvatsku je to bilo vrijeme koje je donijelo puno patnje od koje se moj narod nije oporavio do danas. 
Možemo postaviti pitanje ima li jedan pojedinac unutarnji ili duševni mir. Dakle, mir nije samo puka definicija za razdoblje u kojem se ne ratuje, već je mir čovjeku prijeko potreban. Mir bi trebao biti u nama da bismo normalno živjeli. Mir većina prihvaća zdravo za gotovo, kada ga ima, to je nešto uobičajno i nimalo posebno, ali problem nastane kada mira nestane. Tada svi počnu shvaćati njegovu važnost i žele mir u svijetu. Biblija također dosta govori o miru, često se pitamo možemo li pronaći mir u ovom nemirnom svijetu. Bibilija kaže da ga možemo imati, no onaj pravi, istinski mir tek dolazi. I vuk će boraviti s janjetom i ris će ležati s jaretom, tele i lavić i ugojeno živinče bit će zajedno, i malo dijete vodit će ih.
Ako mir zaista promatramo kao razdoblje bez rata i na Europu gledamo kao na jednu cjelinu, onda ona doista nije sudjelovala u ratu od 1945.  i živi miran život. Pogledamo li Aziju ili primjerice Iran koji je u teškom sukobu sa Sjedinjenim Američkim Državama, vidimo što znači gubitak mira. Govorka se kako će upravo ljudi iz trećega svijeta donijeti Treći svijetski rat. Što bi trebalo poduzeti kako bi se mir održao pitanje je na koje ljudi diljem svijeta pokušavaju riješiti već stoljećima. 
Jedan od poznatijih pokušaja bio je dokument donesen nakon Prvog svjetskog rata pod nazivom Četrnaest točaka Woodrowa Wilsona. Wilson je između ostalog predlagao osnivanje Lige naroda koja bi se trebala zalagati za rješavanje sukoba mirnim putem. Ipak to nije bilo dovoljno i 1930.-e nije se moglo zaustaviti osvajanje Italije, Njemačke i Japana i taj se pokušaj pokazao nedovoljno dobrim. Na kraju Drugog svjetskog rata donesena je Povelja ujedinjenih naroda koja govori: o poštivanju načela suverene jednakosti svih država koje su jednake bez obzira na veličinu, o dužnosti država da u dobroj vjeri poštuju obaveze koje nalaže Povelja i na kraju govori kako treba riješiti sporove na miroljubivi način kako se ne bi ugrozio međunarodni mir i sigurnost suzdržavajući se prijetnji oružanom silom protiv teritorijalne cjelovitosti te političke neovisnosti bilo koje druge države članice ili države nečlanice UN-a.  
Pitam se što mogu ja učiniti kao pojedinac koji nema toliku snagu. Kolika je zapravo moja moć? U današnje vrijeme kada mladi odlaze u ratove, bacaju granate i pucaju po školama potrebno je zastati i razmisliti što učiniti. Kako mlade poučiti da preuzmu neagresivne metode kao životni stil u nedostatku zdravih uzora? Mladi bi trebali postati aktivisti, osnivati glazbene ili literarne pokrete u kojima će se založiti za svoju etiku i estetika mira. Zar nas Dostojevski nije naučio da se mladi ljudi moraju na neki način pozicionirati u svijetu i ako se nikako ne mogu snaći pribjegavaju teškim oblicima agresije? I premda je život paradoksalan ipak je čovjek slobodan činiti što želi – dobio je pravo izbora, ali uz pravo na izbor zaboravio je na odgovornost, a upravo na odgovornosti počiva zdrava iskra koja će osigurati društveni mir. 
Europa ima mir od Drugog svjetskog rata, što znači da se pridržava ovih točaka koje se navode u Povelji Ujedinjenih naroda te ne širi nikakve napetosti između svojih država. Europske su države zajedničke članice Europske unije, što ih dodatno povezuje i zapravo međusobno otvara njihove granice, kako bi svi zajedno dijelili resurse i pokrivali međusobne nedostatke. Cilj je Europske unije Europu učiniti jednom zajedničkom državom, s odvojenim organima vlasti i financijama, ali zajedničkim ciljem i željom za uspjehom bez ratova i demonstracija. U tome trebaju mladi pomoći. Ako pokažu zabrinutost za svijet u kojem žive, ako se založe za svoj okoliš i prirodu koja nam je darovana u punoj odgovornosti zar to već nije toliko opsežan posao da se desetljećima ne bi moglo ni na što drugo misliti doli kako popraviti tisućljetni nered koji su nam naši preci ostavili nemilosrdno eksploatirajući Zemlju na kojoj živimo i na koju trebamo i mi dovesti svoju djecu.
Na kraju svega mir nije samo razdoblje bez rata, važno je imati i onaj unutarnji mir, mir koji treba otvoriti prostor za tolike planove koje moramo ostvariti kako bismo imali normalan život. Kao što je i američki predsjednik Kennedy rekao: Ja govorim o sveopćem miru, miru one vrste koji život na zemlji čini vrijednim, onoj vrsti koja čovjeku i narodu omogućuje rasti i nadati se te izgraditi bolji život za svoju djecu – ne o miru samo za Amerikance nego o miru za sve žene i muškarce – ne o miru samo u naše vrijeve, već o miru u svako vrijeme. I ja nekako duboko u sebi navijam za takav mir.

